
R E F E R A T   D E   A P R O B A R E
privind aprobarea încheierii unui Acord de Cooperare între Municipiul Brad și S.C. APA PROD S.A. Deva în vederea realizării obiectivului de investiții „Reabilitare și extindere rețea apă potabilă strada Șteampurile Vechi,
 Municipiul Brad”, punerea la dispoziție a Documentației tehnico-
economice și a Proiectului Tehnic (P.T.) și mandatarea
 Primarului Municipiului Brad pentru semnarea 
Acordului de Cooperare



Dezvoltarea și modernizarea infrastructurii de utilități tehnico-edilitare, în special a rețelelor de alimentare cu apă potabilă, constituie o componentă de bază a strategiei de dezvoltare locală a Municipiului Brad, cu efect direct asupra creșterii calității vieții cetățenilor și asigurării standardelor de mediu.
La nivelul municipiului nostru, prin Hotărârea Consiliului Local nr. 169/2023, a fost aprobată Documentația tehnico - economică și Devizul general, faza D.T.A.C., pentru obiectivul de investiții „Reabilitare și extindere rețea apă potabilă strada Șteampurile Vechi, Municipiul Brad, Județul Hunedoara”. De asemenea, au fost obținute toate avizele/acordurile, a fost emisă Autorizația de Construire nr. 19 din 19.03.2025 (în care Municipiul Brad deține calitatea legală de beneficiar) și a fost elaborat detaliat Proiectul Tehnic de Execuție (faza P.T.), documentație tehnică completă, conform prevederilor Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare.
Ulterior acestor demersuri, Adunarea Generală a Asociaților (AGA) a A.D.I. „AQUA PREST HUNEDOARA” a adoptat Hotărârea nr. 5/26.05.2026 prin care au fost avizate Bugetul și Planul de Investiții pe anul 2026 ale operatorului regional S.C. APA PROD S.A. Deva. Prin acest act, obiectivul „Extindere rețea distribuție apă Dn 63 mm, inclusiv 18 branșamente, str. Șteampurile Vechi” a fost validat ca prioritate de finanțare și execuție directă din fondurile proprii ale operatorului.
Constatând existența a două inițiative similare localizate pe aceeași arteră de circulație din municipiul Brad (strada Șteampurile Vechi) -  înregistrată în lista de investiții a Municipiului Brad sub denumirea de „Reabilitare și extindere rețea apă potabilă strada Șteampurile Vechi, Municipiul Brad, Județul Hunedoara”, respectiv în Planul de Investiții al operatorului regional ca „Extindere rețea distribuție apă Dn 63 mm, inclusiv 18 branșamente, str. Șteampurile Vechi” - pentru evitarea suprapunerii investițiilor și pentru asigurarea unei implementări unitare și eficiente a lucrărilor de infrastructură de alimentare cu apă în această zonă, eliminând astfel și riscul de dublă finanțare, se impune corelarea acțiunilor instituționale.
Întrucât, din punct de vedere legal, calitatea de beneficiar al Autorizației de Construire nu poate fi transferată separat de dreptul real asupra terenurilor afectate de amplasamentul lucrărilor, păstrarea de către Municipiul Brad a calității de titular al actului de autorizare este obligatorie. Prin urmare, cea mai oportună formulă juridică o reprezintă încheierea unui Acord de Cooperare între Municipiul Brad și S.C. APA PROD S.A. Deva, în baza prevederilor art. 129 alin. (9) lit. a) din O.U.G. nr. 57/2019 privind Codul administrativ, cu modificările și completările ulterioare.
”(9) În exercitarea atribuţiilor prevăzute la alin. (2) lit. e), consiliul local:
    a) hotărăşte, în condiţiile legii, cooperarea sau asocierea cu persoane juridice române sau străine, în vederea finanţării şi realizării în comun a unor acţiuni, lucrări, servicii sau proiecte de interes public local”.
Prin acest mecanism, Municipiul Brad rămâne titularul autorizației de construire, dar pune la dispoziția operatorului atât documentația de bază, cât și Proiectul Tehnic (faza P.T.) pe care îl deține. Acest fapt oferă operatorului regional dreptul legal de utilizare a proiectelor pentru a demara imediat achiziția execuției și lucrările efective, scurtând major termenele administrative legate de o eventuală reproiectare sau reavizare.
Din punct de vedere economico-financiar și patrimonial, valoarea documentelor de proiectare puse la dispoziție constituie aportul structural inițial al Municipiului Brad la această cooperare. La finalizarea lucrărilor și efectuarea recepției, noua rețea se va integra în mod unitar în domeniul public al Municipiului Brad ca „bun de retur” și va fi dată în exploatare operatorului prin act adițional la Contractul de delegare.
Acordul urmează să fie semnat într-un termen de cel mult 30 de zile de la aprobarea hotărârii, punerea la dispoziție a documentelor amintite mai sus făcându-se strict în scopul execuției lucrărilor, fără a fi afectat în vreun fel regimul juridic al terenurilor din zonă, care rămân în proprietatea exclusivă a Municipiului Brad.
Luând în considerare importanța strategică și edilitară a proiectului de investiții, am inițiat prezentul proiect de hotărâre prin care am propus aprobarea încheierii unui Acord de Cooperare între Municipiul Brad și S.C. APA PROD S.A. Deva în vederea realizării obiectivului de investiții „Reabilitare și extindere rețea apă potabilă strada Șteampurile Vechi, Municipiul Brad”, punerea la dispoziție a Documentației tehnico-
economice și a Proiectului Tehnic (P.T.) și mandatarea Primarului Municipiului Brad pentru semnarea Acordului de Cooperare.
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Invoc în susţinerea propunerii mele prevederile Legii nr. 50/1991 privind autorizarea executării lucrărilor de construcții, republicată, cu modificările și completările ulterioare, ale Legii contabilității nr. 82/1991, republicată, cu modificările și completările ulterioare, ale art. 129 alin. (1), alin. (2) lit. d), lit. e), alin. (7) lit. n) și alin. (9) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, ale Legii nr. 51/2006 a serviciilor comunitare de utilități publice, republicată, cu modificările și completările ulterioare, ale Legii nr. 241/2006 a serviciului de alimentare cu apă și de canalizare, republicată, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

